Þá að íþróttum. En eins og fram kom hér fyrr í fréttatímanum hefst íþróttastarf að nýju í lok þessarar viku þegar slakað verður á sóttvarnarreglum. Keppni hefst hjá flestum þegar líða tekur á næstu viku.
Hannes S. Jónsson formaður KKÍ sagði í samtali við RÚV nú rétt fyrir fréttir að gert væri ráð fyrir því að keppni í úrvalsdeildum karla og kvenna í körfubolta hæfust á ný í lok næstu viku. Keppni í úrvalsdeildunum í handbolta mun líka hefjast í næstu viku. Tvær umferðir eru eftir í úrvalsdeild kvenna í handbolta auk úrslitakeppni og bikarkeppni en sjö umferðir í úrvalsdeild karla. Sex umferðir eru eftir í úrvalsdeild karla í körfubolta og sami fjöldi í úrvalsdeild kvenna.
Viðspyrna Westbromwich Albion í fallbaráttu ensku úrvalsdeildarinnar í fótbolta heldur áfram. WBA vann í gærkvöld sinn annan leik í röð þegar liðið sigraði Southampton 3-0. Liðið hefur nú 24 stig í 19. sæti, átta stigum frá öruggu sæti í deildinni þegar sjö umferðurm er ólokið. WBA hefur aðeins unnið fimm leiki á leiktíðinni, þar af síðustu tvo. Everton varð svo að mikilvægum stigum í baráttu sinni um Evrópusæti þegar Everton og Brighton gerðu markalaust jafntefli. Gylfi Þór Sigurðsson spilaði allan leikinn með Everton.
Kvennalandslið Íslands í fótbolta mætir Ítölum í vináttuleik í Flórens núna klukkan tvö. Ítalir unnu 1-0 þegar liðin áttust við á laugardag. Leiknum verður sjónvarpað hjá Stöð 2 Sport.
Tvö af fjórum sætum í undanúrslitum Meistaradeildar Evrópu í fótbolta verða skipuð í kvöld. Þá eigast Chelsea og Porto við í síðari leik liðanna í 8-liða úrslitum. Chelsea vann fyrri leikinn 2-0. París Saint Germain sem vann Evrópumeistara Bayern München 3-2 í fyrri leik liðanna eigast svo við í seinna skiptið líka í kvöld. 8-liða úrslitunum lýkur svo annað kvöld þegar Liverpool mætir Real Madríd og Borussia Dortmund og Manchester City eigast við.